Sophie Hæstorp Andersen (S), 2013-04-19:
Allergi berører rigtig mange mennesker, som vi allerede har hørt flere sige.
1 million danskere, det er jo omkring hver femte, er berørt af allergi.
Gudskelov er mange heldigvis kun berørt i let grad, men når man kun er berørt i let grad, betyder det også, at mange af symptomerne og konsekvenserne ikke bliver så synlige.
Derfor er der rigtig mange ubekendte, når vi taler om allergi og om, hvor meget det egentlig fylder i folks hverdag.
Det gør det også svært nogle gange at diskutere rent politisk, hvad der skal til, men så kan vi jo i hvert fald sætte fokus på dem, som har en middelsvær eller meget svær allergi.
Vi ved, at der i de kommende år bliver flere, der kommer til at leve med allergi, men desværre er det kun omkring halvdelen af dem, som bliver diagnosticeret, og resten modtager derfor ikke altid den rigtige behandling.
Der er nogle, der selv finder en udvej og behandler sig selv med hjælp fra apoteket f.eks., men der er også nogle, der går i alt, alt for mange år med en ubehandlet allergi, som ender med at koste dem alt for meget livskvalitet, og som gør, at de ikke kan passe deres arbejde eller være der for deres familie, som de har lyst til.
Derfor er der jo brug for, at vi også får en mere systematisk tilgang både til forebyggelse, til udredning, til behandling og til rehabilitering af mennesker, der lever med allergi.
I forbindelse med forebyggelse handler det om et bedre indeklima, som vi også har hørt flere nævne i dag.
Det handler om f.eks. rygeloven, nemlig at vi beskytter børn og unge.
Det handler om, at vi udredningsmæssigt hurtigere kan komme i gang, hvis det er en svær allergi, og vi er jo på vej med en udredningsgaranti, der træder i kraft den 1. september;
den forventer jeg kan være med til at højne indsatsen på det her område.
Vi skal forbedre behandlingen, sådan at dem, der oplever at have allergi, kan komme hurtigere til i f.eks. ambulatoriet, hvis det er der, de er kendt.
Vi skal have bedre rehabilitering, og med det mener jeg egentlig også, at der skal være en bedre rådgivning, sådan at hvis man har allergi, eller hvis man har haft eksem på hænder, da man var ung, eller da man var lille, skal man også vide, at frisørfaget måske ikke er det bedste sted at tage sin uddannelse.
Man skal vide, at det kan have konsekvenser for ens valg, at man tager et job som bager f. eks., hvis det er sådan, at man har risiko for f.eks. at udvikle astma.
Så rådgivning er rigtig, rigtig vigtigt.
Det, vi vinder ved at gøre en mere systematisk indsats, er, at vi kan få færre akutte indlæggelser, færre mennesker, der kommer og henvender sig i lægevagten eller på skadestuen, fordi de ikke kan få vejret, eller fordi allergien er brudt ud og de svulmer op eller bliver bange.
Det er jo meget generende for mennesker.
Vi har ikke alverdens penge til rådighed i det danske samfund, som tingene ser ud lige nu.
Derfor er det rigtig vigtigt, at vi fokuserer på, at de tiltag, der gøres, skal virke.
De skal give bedre sundhed, de skal give bedre patientoplevet kvalitet, men de skal også mange steder have den samme eller lavere omkostning, og det er altså den udfordring, vi står over for.
Jeg synes, at det er et rigtig godt forslag til vedtagelse, vi er nået til enighed om, og jeg lægger selvfølgelig som repræsentant for Socialdemokratiet vægt på, at udredningsgarantien for dem, som netop har en svær eller moderat allergi, træder i kraft her den 1. september.
Men jeg lægger også vægt på, at vi alle sammen er enige om, at der skal være et ensartet højt niveau i alle fem regioner og ikke kun et højt niveau nogle steder, og at vi skal have fokus på det brede: at forebyggelse og rehabilitering er noget, der ikke kun foregår inde i sundhedsvæsenet, men også foregår på vores uddannelsesinstitutioner og ude på vores arbejdspladser, og er noget, som handler om at sætte fokus på arbejdsmiljøet.
Tak for ordet.